**Slovensko sa zúčastňuje na Európskom olympijskom festivale mládeže**  od leta 1993. Na prvom ročníku letného EYOF v roku 1991 ako aj prvom zimnom EYOF 1993 štartovali slovenskí športovci vo výprave Česko-Slovenska.

História
--------

Na premiérových ročníkoch letného i zimného EYOF, vtedy pod názvom *Európske olympijské dni mládeže (EYOD)* získali slovenskí mládežníci ešte vo výpravách Česko-Slovenska zhodne po jednej medaile. Na letnej premiére 1991 v Bruseli zlato tenista Martin Hromec, na zimnej 1993 v talianskej Aoste bronz bežec na lyžiach Martin Bajčičák. Prvé zlato v ére samostatnosti získal v roku 1993 atlét Tomáš Halva. Päťkrát získala výprava Slovenska dve zlaté medaily – v Bathe 1995, v Lisabone 1997, v Paríži 2003, v Tampere 2009 a v Utrechte 2013. Doteraz najúspešnejšie vystúpenia, čo sa týka počtu medailí sme zaznamenali na EYOF 2007 v Belehrade, odkiaľ sme priviezli osem cenných kovov (1-4-3) a v roku 2017 z maďarského Győru dokonca desať medailí (1-4-5). Jedinou dvojnásobnou zlatou medailistkou z letného vydania EYOF je tenistka Viktória Kužmová. Medzi našimi medailistami podujatia nájdeme aj známe mená, ktoré sa neskôr zúčastnili olympijských hier ako tenista Dominik Hrbatý, atlét Jozef Repčík či cyklista Matej Jurčo.

Zimné EYOF neboli pre nás tak úspešné ako letné. Historickú prvú zlatú medailu sme získali až v roku 1999, pričinila sa o ňu miešaná biatlonová štafeta na IV. zimných EYOD, ktoré sa konali v Poprade-Tatrách. Podujatia organizovaného Slovenským olympijským výborom v rámci podpory kandidatúry Popradu-Tatier na usporiadanie ZOH 2006 sa zúčastnilo 699 športovcov zo 40 európskych krajín. Prvú individuálnu medailu v ére samostatnosti získala krasokorčuliarka Monika Simančíková v Liberci 2011. Najúspešnejší pre našich mládežníkov bol Zimný EYOF 2019 v Sarajeve. Kým na všetkých doterajších zimných EYOF získali Slováci dohromady šesť medailí (1-0-5), v bosnianskej metropole pridali hneď štyri cenné kovy a s bilanciou 2-2-0 obsadili 7. miesto v hodnotení krajín. Výrazne sa o to pričinila šortrekárka Petra Rusnáková, s dvomi zlatými a jednou striebornou medailou najúspešnejšia účastníčka celého podujatia. Zároveň sa stala aj historicky najúspešnejšou slovenskou športovkyňou na letných aj zimných EYOF. Prvý krát v histórii EYOF sa stalo, že dve naše športovkyne v jednej disciplíne vystúpili na stupne víťazov, v rýchlokorčuľovaní na krátkej dráhe na 500 m trati obsadili prvé dve priečky Petra Rusnáková a Lucia Filipová.

XVI. Letný EYOF 2022 sa mal pôvodne konať v roku 2021, z dôvodu pandémie COVID-19 sa však termín podujatia presunul o rok neskôr. Dejiskom súťaží mali byť Košice, no keďže tie sa vzdali organizácie, usporiadateľským mestom sa stala Banská Bystrica.  V dňoch 24. júla až 30. júla 2022 sa konali súťaže v desiatich športových odvetviach za účasti mladých športovcov zo 48 krajín.  Okrem Banskej Bystrice boli dejiskami súťaží Zvolen, Detva, Slovenská Ľupča a Badín.

Zlatí medailisti z letných EYOF
-------------------------------

| Rok | Dejisko | Meno | Šport | Disciplína |
| --- | --- | --- | --- | --- |
| 1991 | Belgicko Brusel | zlato Martin Hromec | tenis | dvojhra |
| 1993 | Holandsko Valkenswaard | zlato Tomáš Halva | atletika | hod oštepom |
| 1995 | Spojené kráľovstvo Bath | zlato Boris Vazovan | atletika | 400 m prek. |
| zlato Miriam Bobková | atletika | 100 m prek. |
| 1997 | Portugalsko Lisabon | zlato Slovensko Slovensko | basketbal | turnaj dievčat |
| zlato Júlia Svobodová | plávanie | 100 m psia |
| 2003 | Francúzsko Paríž | zlato Slovensko Slovensko | basketbal | turnaj dievčat |
| zlato Jozef Repčík | atletika | beh na 800 metrov |
| 2007 | Srbsko Belehrad | zlato Alexandra Štuková | atletika | beh na 400 metrov |
| 2009 | Fínsko Tampere | zlato Tomáš Kružliak | atletika | hod kladivom |
| zlato Arpád Szakács | džudo | do 81 kg |
| 2013 | Holandsko Utrecht | zlato Viktória Kužmová | tenis | dvojhra |
| zlato Viktória Kužmová, Tereza Mihalíková | tenis | štvorhra |
| 2017 | Maďarsko Györ | zlato Lucia Valová, Eduard Strýček | kanoistika | C-2 200 m mix |
| 2022 | Slovensko Banská Bystrica | zlato Renáta Jamrichová | tenis | dvojhra |
| zlato Renáta Jamrichová, Daniel Balaščák | tenis | štvorhra mix |
| 2023 | Slovinsko Maribor | zlato Patrícia Tománková | džudo | do 40 kg |
| zlato Mia Pohánková, Soňa Depešová | tenis | štvorhra |

Zlatí medailisti zo zimných EYOF
--------------------------------

| Rok | Dejisko | Meno | Šport | Disciplína |
| --- | --- | --- | --- | --- |
| 1999 | Slovensko Poprad-Tatry | zlato Dušan Šimočko, Matej Kazár  Zuzana Hasillová, Petra Slezáková | biatlon | 4×5 km mix |
| 2019 | Bosna a Hercegovina Sarajevo | zlato zlato Petra Rusnáková | šortrek | 500 m, 1000 m |

Najúspešnejší Slováci na EYOF
-----------------------------

|
|  |
| **Meno** | **Šport** | **Rok** | zlato | striebro | bronz |
| Petra Rusnáková |  šortrek | 2019 | 2 | 1 | 0 |
| Viktória Kužmová |  tenis | 2013 | 2 | 0 | 0 |
| Renáta Jamrichová |  tenis | 2022 | 2 | 0 | 0 |
| Lucia Valová |  kanoistika | 2017 | 1 | 2 | 0 |

Pozri aj
--------

* Európsky olympijský festival mládeže
* Olympijské hry mládeže
* Slovensko na olympijských hrách
* Slovensko na Svetových hrách
* Slovensko na Univerziádach

Literatúra
----------

* Ján Grexa - Ľubomír Souček: *Slovensko v znamení piatich kruhov*, 2007

Referencie
----------

1. ↑   *V doterajších desiatich edíciách letného EYOD/EYOF Slováci získali spolu 35 medailí* [online]. olympic.sk, 20. 7. 2011. Dostupné online.
2. ↑   *Dve zlaté medaily slovenských tenistiek uzavreli XII. EYOF* [online]. teraz.sk, 20. 7. 2013. Dostupné online.
3. ↑   *Na zimných EYOD/EYOF doteraz štyri medaily Slovákov (1-0-3), s individuálnou len Bajčičák* [online]. olympic.sk, 10. 2. 2011. Dostupné online.
4. ↑   *Náš servis pred zimným EYOF 2019: stručný prehľad doterajších slovenských účastí na zimných EYOD/EYOF v období 1993 - 2017* [online]. olympic.sk, 7. 2. 2019. Dostupné online.
5. ↑   *Najúspešnejšia na EYOF: Šortrekárka P. Rusnáková získala tri medaily* [online]. teraz.sk, 17. 2. 2019. Dostupné online.
6. ↑   *EYOF: Slovensko vďaka šortrekárkam s ďalšími medailami! Rusnáková zlatá a Filipová strieborná* [online]. teraz.sk, 12. 2. 2019. Dostupné online.
7. ↑   *Dejiskom letného EYOF 2021 bude Banská Bystrica* [online]. banskabystrica.sk, 3. 5. 2019. Dostupné online.
8. ↑   *Slovensko bude reprezentovať 149 športovcov. V Banskej Bystrici oficiálne otvorili EYOF* [online]. sport.aktuality.sk, 24. 7. 2022. Dostupné online.